Document ID: 31985D0057

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 19ης Δεκεμβρίου 1984
για την έγκριση τροποποίησης του προγράμματος που αφορά τη μεταποίηση και την εμπορία των κηπευτικών προϊόντων στην Αγγλία και την Ουαλλία, σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(85/57/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 σχετικά με κοινή δράση για τη βελτίωση των όρων μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1932/84 (2), και ιδίως το άρθρο 5,
Εκτιμώντας:
ότι η κυβέρνηση του Ηνωμένου Βασιλείου ανακοίνωσε, στις 16 Οκτωβρίου 1984, τροποποίηση του προγράμματος που εγκρίθηκε με την απόφαση της Επιτροπής της 24ης Ιουνίου 1980 (3) όσον αφορά την εμπορία και τη μεταποίηση των κηπευτικών προϊόντων στην Αγγλία και την Ουαλλία, και παρέσχε συμπληρωματικά στοιχεία στις 16 Νοεμβρίου 1984·
ότι η τροποποίηση αυτή αποβλέπει στην επέκταση του μέρους του προγράμματος που αφορά τη μεταποίηση των μήλων στη βελτίωση και την επέκταση των εγκαταστάσεων παραγωγής μηλίτη, για να ληφθεί υπόψη η διεύρυνση της αγοράς για το προϊόν αυτό· ότι η τροποποίηση ανταποκρίνεται στους στόχους και τους όρους του κανονισμού (ΕΟΚ) αριθ. 355/77·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνεται η τροποποίηση του προγράμματος που αφορά τη μεταποίηση και την εμπορία των κηπευτικών προϊόντων στην Αγγλία και την Ουαλλία, που ανακοινώθηκε στις 16 Οκτωβρίου 1984 και συμπληρώθηκε στις 16 Νοεμβρίου 1984 από την κυβέρνηση του Ηνωμένου Βασιλείου, σύμφωνα με τον κανονισμό (ΕΟΚ) αριθ. 355/77.
Άρθρο 2
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 19 Δεκεμβρίου 1984.

Labels: 18
17
19